**În suflet, la fereastră**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Aș vrea să-ți dau o lacrimă albastră,

Să plâng în poala ta o viață-ntreagă,

Petala galbenă, atât de dragă,

Să o păstrez în suflet, la fereastră.

Voi încerca în fiecare noapte

Să te ridic spre infinita zare

Și construind în fața ta altare,

Am să zidesc în versuri mii de șoapte.

De când te știu nu mai vânez himere,

Sirene ce plutesc spre larg docile,

Nu mă atrag banalele idile,

Cu tine mă avânt spre-nalte sfere.

- Culc versul lângă uşa întâmplării

Sperând că-l vei găsi de dimineaţă,

Destinul îmi zâmbeşte din prefaţă,

Scufund peniţa-n tuşul călimării

Şi-ţi scriu ştiind că nimeni nu-nţelege

Că universul uneori încape

Într-un poem, departe sau aproape,

Nu s-a emis, iubirea mea, vreo lege

Să ne separe. Ziua ce-o să vină

Ne va găsi identici, lumea noastră

Deschide cu-ndrăzneală o fereastră

Spre suflete-nsetate de lumină.

Ioan Grigoraș Liliana Trif